SET บ่ายยืนบวก ทยอยประกาศงบไตรมาส 3ชู 9 หุ้น โรงกลั่น-รับเหมา เก็งงบ Q3 โตแกร่ง
SET บ่ายยืนบวก ตลาดทยอยประกาศงบไตรมาส 3/59 โบรกฯ ชู 9 หุ้น หลุ่มโรงกลั่น - รับเหมา เก็งงบ Q3 โตแกร่ง นำโดย ESSO, IRPC, CK, STEC, BCJ, CPALL, BEAUTY, EA และ THANI
7 พ.ย. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (7 พ.ย.) ปรับตัวขึ้นตามตลาดภูมิภาค หลัง FBI ยัน”ฮิลลารี”ไม่มีความผิดทางอาญากรณีใช้อีเมลล์ส่วนตัว ถือเป็น Sentiment เชิงบวกต่อผลการเลือกตั้งประธานาธิบดีสหรัฐตามที่ตลาดคาดหมาย ส่วนปัจจัยในประเทศให้น้ำหนักการทยอยประกาศงบฯไตรมาส 3/59 คาดบ่ายนี้ตลาดฯน่าจะยืนในแดนบวกได้ต่อ พร้อมให้แนวรับ 1,490 แนวต้าน 1,510 จุด
 
นายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ เปิดเผยว่า ตลาดหุ้นไทยช่วงเช้าที่ผ่านมาปรับตัวขึ้น สอดคล้องกับตลาดหุ้นอื่นในภูมิภาคเอเชีย โดยได้รับปัจจัยเชิงบวกจากสำนักงานสอบสวนกลางสหรัฐ (FBI) ยืนยันว่า นางฮิลลารี คลินตัน ผู้สมัครชิงตำแหน่งประธานาธิบดีสหรัฐจากพรรคเดโมแครต ไม่มีความผิดทางคดีอาญา ในกรณีการใช้อีเมลล์ส่วนตัวขณะดำรงตำแหน่งรัฐมนตรีต่างประเทศสหรัฐฯ ซึ่งถือว่าเป็น Sentiment เชิงบวก และน่าจะทำให้นักลงทุนส่วนใหญ่คลายความกังวลต่อประเด็นที่คาดการณ์ผลการเลือกตั้งประธานาธิบดีสหรัฐฯ คงจะมีน้ำหนักลดลงไปด้วย
ทั้งนี้ กรณีดังกล่าวเป็นการเพิ่มความมั่นใจต่อการคาดการณ์ของ บล.ทรีนิตี้ อีกด้วย ซึ่งทางฝ่ายวิเคราะห์หลักทรัพย์ก็มองมาตลอดว่าพรรคเดโมแครต น่าจะได้รับชัยชนะจากการชิงตำแหน่งประธานาธิบดีในครั้งนี้ ซึ่งตลาดก็เริ่มจะให้น้ำหนักเหมือนกับการคาดการณ์ของเรา
สำหรับปัจจัยภายในประเทศในช่วงนี้ค่อนข้างจะน้อยลง โดยเป็นการให้น้ำหนักต่อผลประกอบการไตรมาส 3/59 ที่ทยอยประกาศออกมา แนวโน้มการลงทุนในช่วงบ่ายนี้ คาดว่าตลาดฯน่าจะยืนอยู่ในแดนบวกได้ต่อ พร้อมให้แนวรับ 1,490 จุด แนวต้าน 1,510 จุด
 
บล.ธนชาตระบุในบทวิเคราะห์ (7 พ.ย.) ว่า SET ภาคเช้าปรับสูงขึ้นตามตลาดทั่วโลกหลัง FBI ยืนยันไม่มีการตั้งข้อหาทางอาญาต่อ คลินตัน ในเรื่องการใช้เซิร์ฟเวอร์ email ส่วนตัวในการทำงานของรัฐบาล ซึ่งเป็นปัจจัยบวกต่อผลการเลือกตั้งในวันที่ 8 พ.ย.นี้ SET ยืนเหนือแนวต้านย่อย 1,498 จุด และมีโอกาสปรับสูงขึ้นต่อไปที่กรอบการเคลื่อนไหวด้านบนที่ 1,520 จุด ตาม Sentiment บวกของตลาดหุ้นโลก โดยเฉพาะจากสถิติในอดีตตลาดหุ้น Dow Jones มีโอกาสให้ผลตอบแทนเป็น “บวก” หลังเลือกตั้ง 3 เดือน สูงถึง 85%
ในขณะเดียวกัน แนะนำ ”ซื้อ” หุ้น 3 กลุ่มหลักต่อเนื่อง 1) โรงกลั่น ESSO IRPC 2) รับเหมาฯ CK (แนวต้าน 33 บาท) STEC และ 3) กำไรไตรมาส 3/59 แข็งแกร่ง BCJ CPALL BEAUTY EA THANI
ขณะที่กลุ่มโรงกลั่นจะยัง Outperform ตลาดต่อ ค่าการกลั่น (GRM) ที่ปรับสูงขึ้นมาที่ระดับ US$8-9/bbl และคาดว่าจะทรงตัวในระดับสูงช่วงปลายปีนี้ เป็นปัจจัยบวกต่อกำไรหุ้นกลุ่มโรงกลั่นในไตรมาส 4/59 แนะนำ “ซื้อ” IRPC ต่อเนื่อง (4Q16 รับรู้ผลการ upgrade โรงกลั่น และ “เก็งกำไร” ESSO (ถึงเป้าหมายพื้นฐานที่ 11.50 ไปแล้ว แต่ยัง Discount จาก NAV 48% สูงกว่าโรงกลั่นอื่นๆ ที่ Discount 30-35%) TOP GRM สูง US$8-9/bbl เป็นปัจจัยบวกต่อโรงกลั่น TOP ESSO SPRC และ IRPC
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
JAS มูลค่าการซื้อขาย  2,277.11 ล้านบาท ปิดที่   9.60 บาท เพิ่มขึ้น 0.65 บาท
BEM มูลค่าการซื้อขาย  1,603.45 ล้านบาท ปิดที่   7.95 บาท เพิ่มขึ้น 0.40 บาท
KBANK มูลค่าการซื้อขาย  1,357.87 ล้านบาท ปิดที่ 170.00 บาท เพิ่มขึ้น 3.50 บาท  
BANPU มูลค่าการซื้อขาย  1,208.59 ล้านบาท ปิดที่  20.00 บาท เพิ่มขึ้น 0.80 บาท               
ESSO มูลค่าการซื้อขาย  1,053.03 ล้านบาท ปิดที่  12.80 บาท เพิ่มขึ้น 0.30 บาท 